नेपथ्यले क्यानाडाका तीन सहरमा संगीतयात्रा गर्दै 
नेपाली सांगीतिक समूह नेपथ्य क्यानाडाका नेपालीमाझ पुग्ने भएको छ । क्यालगरी‚ भ्यानकुभर र टोरन्टोमा सांगीतिक प्रस्तुति दिने भएको हो ।
काठमाडौँ — नेपाली सांगीतिक समूह नेपथ्य क्यानाडाका नेपालीमाझ पुग्ने भएको छ । क्यालगरी‚ भ्यानकुभर र टोरन्टोमा सांगीतिक प्रस्तुति दिने भएको हो ।समूहको सांगीतिक यात्राको तालिका नेपालयले बुधबार सार्वजनिक गरेको हो । समूहको दुई कार्यक्रम पश्चिम क्यानाडामा हुने भएको छ । आगामी अक्टोबर १ मा क्यालगरी सहरको 'दी प्यालेस थिएटर र अक्टोबर ४ मा भ्यानकुभरको दी भोग थिएटरमा प्रस्तुति रहने जनाइएको छ । यात्राको अन्तिम शो भने टोरन्टोमा अक्टोबर ८ मा हुने भएको छ । टोरन्टोस्थित क्यानाडाकै विख्यात कार्यक्रमस्थल ‘म्यासी हल’मा समूहले प्रस्तुति दिने तय भएको नेपालयले जनाएको हो ।सन् १८९४ मा खुलेको क्यानाडाको म्यासी हल त्यसको सयवर्ष पुग्नैलाग्दा अर्थात् सन् १९८१ मा मुलुककै ‘नेशनल हिस्टोरिक साइट’ (राष्ट्रिय ऐतिहासिक स्मारक) मा सूचीकृत भएको थियो । त्यहाँ विश्वविख्यात सांगीतिक समूहहरुले कन्सर्ट गरेको इतिहास छ ।सन् २००२ मा नेपालयले व्यवस्थापन सम्हालेपछि नेपथ्यले हालसम्म १६ वटा देशको २८ सहरमा ७८ वटा कार्यक्रम गरिसकेको छ । क्यानाडा नेपथ्यको १७ औं गन्तव्य हुनेछ । अघिल्लो महिनाको जापान यात्रामा सम्मिलित ८ जना प्राविधिक एवं व्यवस्थापक र ६ संगीतकर्मीसहित जम्मा १४ जनाको टोली क्यानाडा जाने जनाइएको छ । ‘हाम्रो लागि क्यानाडा नयाँ गन्तव्य भए पनि त्यहाँ बसोबास गर्ने नेपालीहरुले देखाउनुभएको उत्साहबाट असाध्यै हौसला मिलिरहेको छ,’ ब्याण्डका अगुवा एवं मुख्य गायक अमृत गुरुङ भन्छन्, ‘दसैंको मुखमा स्वदेशको सम्झना र थुप्रै माया बोकेर मञ्चमा उभिनेछौं ।’क्यानाडामा रहेका शुभचिन्तकहरुले सामाजिक सञ्जालमार्फत् दिइरहेको सन्देश आफूलाई प्राप्त भइरहेको अमृतले जानकारी दिए । क्यानाडाको तीनवटै कन्सर्टमा अमृतलाई ड्रमसेटमा ध्रुव लामा, किबोर्डमा सुरज थापा, बेस गितारमा सुविन शाक्य, गितारमा निरज गुरुङ र मादलमा शान्ति रायमाझीले साथ दिनेछन् ।क्यानाडा नेपालीका लागि आप्रवासनको आकर्षक गन्तव्य बन्दै आएको छ । त्यसमा पनि विशेषगरी अध्ययनका लागि त्यसतर्फ जाने नेपाली विद्यार्थीहरुको संख्या बर्सेनि बढ्दो छ ।